Video: Buurman se oulikste plan met ‘oortreder’Skermgreep uit die video Een van die ouens agter Canyon Chasers, ŉ webwerf vir motorfietsentoesiaste, het tydens die afsonderingsperiode opgemerk daar is iemand wat elke aand omstreeks 19:00 die sensor laat afgaan van sy sekuriteitskamera. Dit was ŉ driejarige op ŉ klein fietsie wat telkens, wanneer hy met sy ouers verby die erf stap, eers ŉ draai oor die groot betonblad voor die huis ry. Die beweging het elke keer die sensor laat afgaan. Die buurman het toe met ŉ blink plan vorendag gekom en besluit om dit selfs nog lekkerder te maak vir die seuntjie. Hy het ŉ video van die verloop op Canyon Chasers se YouTube-kanaal gedeel. Canyon Chasers deel hier allerhande wenke oor motorfietse soos rytegnieke, teorie en opgraderings en hulle resenseer ook produkte. “Elke aand het ek ŉ kennisgewing gekry van die sekuriteitskamera in my oprit. Ek was aanvanklik bietjie geïrriteerd, maar toe begin ek na die beeldmateriaal kyk,” het hy geskryf. “En toe kom die inspirasie – danksy my vrou wat my die blink plan gegee het. Dit het uiteindelik een van die beste deel geword in ŉ andersins treurige pandemie-somer.” Hy het die aand met bordkryt spesiaal ŉ renbaan op die beton geteken – en die seuntjie het die volgende dag die baan gery. Elke keer wat dit gereën het, het hy ŉ nuwe (en meer ingewikkelde) baan geteken. Later het selfs van die volwasse fietsryers en selfs ŉ ouer met ŉ stootwaentjie ook die baan begin ry.